Forslag til Europa-Parlamentets og Rådets direktiv om tilnærmelse af retsforskrifterne om brugsmodelbeskyttelse af opfindelser (98/C 36/05) (EØS-relevant tekst) KOM(97) 691 endelig udg. - 97/0356(COD)

(Forelagt af Kommissionen den 12. december 1997)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i henhold til fremgangsmåden i traktatens artikel 189 B, og

ud fra følgende betragtninger:

Fællesskabet og medlemsstaterne skal i henhold til traktaten sørge for, at de nødvendige betingelser for udviklingen af fællesskabsindustriens konkurrenceevne er tilstede og navnlig fremme udnyttelsen af det industrielle potentiale i politikkerne for innovation, forskning og teknologisk udvikling;

tekniske opfindelser spiller for øjeblikket en betydelig rolle, idet de muliggør tilvejebringelse af bedre varer af bedre kvalitet og udviser enten en særlig effektivitet, såsom enkel anvendelse, eller en praktisk eller industriel fordel i forhold til den kendte teknik;

som følge af forskellene mellem medlemsstaternes lovgivninger om brugsmodeller er de samme opfindelser enten ikke beskyttet overalt i Fællesskabet eller ikke beskyttet på samme måde og med samme varighed overalt i Fællesskabet, hvilket ikke er i overensstemmelse med kriterierne for et gennemsigtigt indre marked uden hindringer; for virkeliggørelsen af et velfungerende indre marked er en indbyrdes tilnærmelse af medlemsstaternes lovgivninger på området derfor nødvendig;

det er i denne henseende vigtigt med alle midler at søge at øge fællesskabsindustriens konkurrenceevne inden for forskning og udvikling;

de små og mellemstore virksomheder spiller en strategisk rolle med hensyn til innovation og hurtig reaktion på markedsændringer;

det er nødvendigt, at virksomhederne, navnlig små og mellemstore virksomheder samt forskere, får stillet et værktøj til rådighed, som er hurtigt og let at evaluere og anvende;

brugsmodelbeskyttelse synes mere velegnet end patentbeskyttelse, navnlig for tekniske opfindelser med en særlig opfindelseshøjde;

det vil være hensigtsmæssigt på optimal vis at beskytte tekniske opfindelser overalt i Fællesskabet;

i overensstemmelse med proportionalitetsprincippet er det tilstrækkeligt at begrænse tilnærmelsen til de af de nationale bestemmelser, som har den mest direkte virkning på det indre marked;

målsætningerne for en sådan tilnærmelse opfyldes kun, hvis erhvervelse og opretholdelse af rettigheden til en registreret brugsmodel principielt er underlagt de samme betingelser i samtlige medlemsstater; i denne henseende bør der opstilles en udtømmende liste over de betingelser, som en teknisk opfindelse skal opfylde for at opnå brugsmodelbeskyttelse;

disse betingelser vil for de flestes vedkommende være beslægtede med de betingelser, der stilles for patentering; kravet til opfinderindsats bør dog være forskelligt under hensyn til de særlige karakteristika, der gælder for tekniske opfindelser, der kan beskyttes af en brugsmodel;

brugsmodelbeskyttelsen bør finde anvendelse på såvel varer som processer;

brugsmodelbeskyttelse bør ikke finde anvendelse på de opfindelser, som sædvanligvis er udelukket fra patentering, men heller ikke på opfindelser i form af kemiske eller farmaceutiske stoffer eller processer under hensyn til de pågældende sektorers behov eller på opfindelser, som indebærer edb-programmel;

ansøgningen om en brugsmodel skal opfylde betingelser i lighed med de betingelser, der stilles i forbindelse med patenter; brugsmodelansøgningen skal dog kun give anledning til en efterprøvning af de formelle betingelser uden forudgående prøvning af hverken nyheden eller opfindelseshøjden; der bør kun udfærdiges en forskningsrapport om den kendte teknik, hvis ansøgeren anmoder herom;

det er af grundlæggende betydning for et velfungerende indre marked og opretholdelsen af lige konkurrencevilkår, at registrerede brugsmodeller fremover beskyttes på samme måde og med samme varighed i alle medlemsstaternes lovgivning; varigheden bør ikke overstige ti år;

arten og rækkevidden af de rettigheder, der indrømmes med brugsmodellen bør præciseres; princippet om konsumption af rettighederne i EU bør gælde i overensstemmelse med EF-Domstolens retspraksis, hvorimod princippet om international konsumption udtrykkeligt bør udelukkes;

der bør ligeledes indføres bestemmelser om kumulering af brugsmodelbeskyttelse med patentbeskyttelse og om brugsmodellens ophør og ugyldighed;

samtlige Fællesskabets medlemsstater er forpligtet af Pariserkonventionen om beskyttelse af industriel ejendomsret; Fællesskabet og alle medlemsstaterne er forpligtet af aftalen om handelsrelaterede intellektuelle ejendomsrettigheder indgået inden for rammerne af WTO-overenskomsten; det er nødvendigt, at bestemmelserne i nærværende direktiv stemmer fuldstændigt overens med bestemmelserne i Pariserkonvention og førnævnte aftale; medlemsstaternes øvrige forpligtelser i medfør af denne konvention og denne aftale berøres ikke av nærværende direktiv -

UDSTEDT FØLGENDE DIREKTIV:

KAPITEL I ALMINDELIGE BESTEMMELSER

Artikel 1

Definitioner

I dette direktiv forstås ved brugsmodel den registrerede rettighed, der indrømmer en eneret til tekniske opfindelser, og som i medlemsstaterne anerkendes under følgende betegnelser:

>TABELPOSITION>

Artikel 2

Formål

Nærværende direktiv tager sigte på at tilnærme medlemsstaternes love og administrative bestemmelser om brugsmodelbeskyttelse.

KAPITEL II BRUGSMODELLENS ANVENDELSESOMRÅDE

Artikel 3

Beskytbare opfindelser

1. Brugsmodeller meddeles for nye opfindelser, der indebærer en opfinderindsats og kan anvendes industrielt.

2. Navnlig betragtes følgende ikke som opfindelser som defineret i stk. 1:

a) opdagelser samt videnskabelige og matematiske teorier og metoder

b) æstetiske frembringelser

c) planer, regler og metoder for samt fremgangsmåder til intellektuel virksomhed, spil eller erhvervsvirksomhed samt edb-programmel

d) metoder til fremlæggelse af information.

Artikel 4

Udelukkelser fra beskyttelsen

Brugsmodeller meddeles ikke for:

a) opfindelser, hvis udnyttelse ville stride mod offentlig orden eller sædelighed, hvilket dog ikke kan begrundes alene med det forhold, at udnyttelsen af opfindelsen er forbudt i alle eller en eller flere medlemsstater ved lov eller administrativ forskrift

b) opfindelser i form af biologisk materiale

c) opfindelser i form af kemiske eller farmaceutiske stoffer eller processer

d) opfindelser i form af edb-programmel.

Artikel 5

Nyhed

1. En opfindelse anses for at være ny, hvis den ikke indgår i den kendte teknik.

2. Den kendte teknik omfatter alt, hvad der er blevet almindeligt tilgængeligt gennem skrift, foredrag, udnyttelse eller på anden måde forud for datoen for indgivelsen af brugsmodelansøgningen.

3. Den kendte teknik omfatter også indholdet i andre brugsmodelansøgninger, der er indgivet forud for den i stk. 2 omhandlede dato, og som har givet anledning til en offentliggørelse på denne eller en senere dato.

Artikel 6

Opfinderindsats

I dette direktiv anses en opfindelse for at indebære en opfinderindsats, hvis ansøgeren i brugsmodelansøgningen tydeligt og overbevisende gør rede for, at opfindelsen i forhold til den kendte teknik

a) enten er særligt effektiv, såsom enkel betjening eller anvendelse

b) eller udviser en praktisk eller industriel fordel.

Artikel 7

Industriel anvendelse

1. En opfindelse anses for at kunne anvendes industrielt, hvis genstand for opfindelsen kan fremstilles eller anvendes i alle former for industrier, herunder landbruget.

2. Kirurgiske og terapeutiske metoder til behandling af mennesker eller dyr samt diagnostiske metoder til anvendelse på mennesker eller dyr anses ikke for opfindelser, der kan anvendes industrielt som defineret i stk. 1.

KAPITEL III BRUGSMODELANSØGNINGEN

Artikel 8

Betingelser, som ansøgningen skal opfylde

1. Brugsmodelansøgningen skal indeholde:

a) en anmodning om meddelelse af en brugsmodel

b) en beskrivelse af opfindelsen

c) et eller flere krav

d) i givet fald de tegninger, som der eventuelt måtte henvises til i beskrivelsen eller kravene

e) et resumé.

2. Brugsmodelansøgningen giver anledning til betaling af en ansøgningsafgift og, i givet fald, en forskningsafgift.

Artikel 9

Indgivningsdato

Indgivningsdatoen for brugsmodelansøgningen er den dato, da ansøgeren har fremlagt en dokumentation, som indeholder:

a) en angivelse af, at der ansøges om en brugsmodel

b) oplysninger til identificering af ansøgeren

c) en beskrivelse og et eller flere krav.

Artikel 10

Angivelse af opfinderen

Brugsmodelansøgningen skal indeholde en angivelse af opfinderen. Hvis ansøgeren ikke er opfinderen eller ikke er eneopfinder, skal angivelsen indeholde en erklæring om, hvordan og fra hvem retten til brugsmodellen er erhvervet.

Artikel 11

Opfindelsesenhed

Brugsmodelansøgningen kan kun omfatte en enkelt opfindelse eller en serie indbyrdes forbundne opfindelser, som tilsammen udgør et eneste samlet opfindelseskoncept.

Artikel 12

Beskrivelse af opfindelsen

Opfindelsen skal i brugsmodelansøgningen være så tilstrækkeligt tydeligt og fyldestgørende beskrevet, at en fagmand kan rekonstruere opfindelsen.

Artikel 13

Krav

1. Kravene definerer genstanden for den ansøgte beskyttelse. Kravene skal formuleres præcist og tydeligt samt bygge på beskrivelsen.

2. Antallet af krav skal begrænses til det strengt nødvendige under hensyn til opfindelsens karakter.

Artikel 14

Resumé

Resuméet tjener udelukkende til teknisk information. Det kan ikke anvendes til noget andet formål, herunder vurdering af rækkevidden af den ansøgte beskyttelse eller med henblik på anvendelse af artikel 5, stk. 3.

Artikel 15

Efterprøvning af de formelle betingelser

1. Den kompetente myndighed, til hvilken der indgives en brugsmodelansøgning, efterprøver om brugsmodelansøgningen opfylder de formelle betingelser indeholdt i artikel 8 og 10 og undersøger, om ansøgningen indeholder en beskrivelse og et resumé.

2. Kan indgivningsdatoen ikke godkendes, skal den kompetente myndighed opfordre ansøgeren til på betingelser og inden for en frist, som myndigheden selv fastsætter, at afhjælpe de konstaterede formfejl. Afhjælpes fejlene ikke inden for den fastsatte frist, behandles ansøgningen ikke som en brugsmodelansøgning.

3. Den kompetente myndighed i stk. 1, foretager ikke en prøvning af de betingelser, der er omhandlet i artikel 5 til 7.

Artikel 16

Forskningsrapport

1. Hvis der godkendes en indgivningsdato for brugsmodelansøgningen, og hvis ansøgningen ikke anses for tilbagekaldt, skal den kompetente myndighed, til hvilken ansøgningen er indgivet, på ansøgerens anmodning udfærdige en forskningsrapport om den relevante kendte teknik i forhold til de opstillede krav og under hensyn til beskrivelsen og i givet fald de eksisterende tegninger.

2. Den kompetente myndighed, til hvilken ansøgningen er indgivet, kan overlade udfærdigelsen af forskningsrapporten til enhver anden myndighed, som den måtte anses for egnet til dette formål.

3. Når forskningsrapporten er udfærdiget, meddeles denne til ansøgeren; den ledsages af kopier af alle citerede dokumenter.

4. Medlemsstaterne kan i de bestemmelser, de vedtager for at efterkomme nærværende direktiv, gøre udfærdigelse af en forskningsrapport obligatorisk i tilfælde af søgsmål for at gøre brugsmodelrettighederne gældende.

Artikel 17

Fortrinsret

1. Den, som forskriftsmæssigt i eller for en af de medlemsstater, der er part i Pariserkonventionen om beskyttelse af industriel ejendomsret, har indgivet en ansøgning om brugsmodel eller patent, eller den, til hvem hans ret er overgået, har i et tidsrum på tolv måneder efter indgivelsen af den første ansøgning fortrinsret til at indgive en brugsmodelansøgning for samme opfindelse i en eller flere af de øvrige medlemsstater.

2. Som fortrinsretsbegrundende anerkendes enhver ansøgning, der i henhold til enten den nationale lovgivning i medlemsstaten eller til bilaterale eller multilaterale aftaler i ligestillet med en forskriftsmæssig national ansøgning.

3. Ved forskriftsmæssig national ansøgning forstås enhver ansøgning, som er fyldestgørende for at fastslå datoen for indgivelsen af ansøgningen i den pågældende medlemsstat, uanset det endelige udfald af ansøgningen.

Artikel 18

Intern fortrinsret

1. Den, som forskriftsmæssigt har indgivet en ansøgning om patent, har i et tidsrum på tolv måneder fortrinsret til at indgive en brugsmodelansøgning for samme opfindelse, medmindre nogen allerede har påberåbt sig fortrinsret til en patentansøgning.

2. Bestemmelserne i artikel 17, stk. 2 og 3, finder tilsvarende anvendelse.

KAPITEL IV BRUGSMODELLENS VIRKNINGER

Artikel 19

Beskyttelsens varighed

1. Brugsmodellens varighed er seks år at regne fra datoen for indgivelsen af ansøgningen.

2. Rettighedshaveren kan seks måneder forud for udløbet af det i stk. 1, omhandlede tidsrum indgive en ansøgning om toårig forlængelse af brugsmodellen til den kompetente myndighed.

3. Rettighedshaveren kan seks måneder forud for udløbet af det i stk. 2, omhandlede tidsrum indgive en ansøgning om en anden og sidste forlængelse af beskyttelsestiden, dog højst i to år.

4. Brugsmodelbeskyttelsens varighed kan under ingen omstændigheder overstige ti år at regne fra datoen for indgivelsen af ansøgningen.

Artikel 20

Rettighederne

1. Når genstanden for brugsmodellen er en vare, indrømmes rettighedshaveren med den registrerede brugsmodel ret til at forhindre tredjeparter i uden rettighedshaverens samtykke at fremstille, anvende, udbyde eller sælge den pågældende vare eller at importere den med henblik derpå.

2. Når genstanden for brugsmodellen er en proces, indrømmes rettighedshaveren med den registrerede brugsmodel ret til at forhindre tredjeparter i uden rettighedshaverens samtykke at anvende processen og at anvende, udbyde eller sælge i hvert fald den vare, der direkte opnås ved denne proces, eller at importere den med henblik derpå.

3. De rettigheder, der er knyttet til brugsmodellen i henhold til stk. 1 og 2, udstrækker sig ikke til:

a) handlinger, der er udført inden for private rammer eller til ikke-erhvervsmæssige formål;

b) handlinger, der er udført i forsøgsøjemed i forbindelse med den beskyttede genstand.

4. Rettighedshaveren er berettiget til at overdrage brugsmodellen eller overføre den ved succession eller til at indgå licensaftaler.

5. Medlemsstaterne kan fastsætte begrænsede undtagelser fra de enerettigheder, der indrømmes ved en brugsmodel, forudsat at sådanne undtagelser ikke i urimeligt omfang er i modstrid med den normale udnyttelse af brugsmodellen og ikke i urimeligt omfang er til skade for rettighedshaverens legitime interesser under hensyn til tredjeparters interesser.

6. Når en medlemsstats lovgivning tillader anden brug af genstand for en brugsmodel uden rettighedshaverens tilladelse, herunder brug fra regeringens side eller fra tredjeparters side med regeringens tilladelse, skal gældende bestemmelser for patenter vedrørende lignende brug overholdes.

Artikel 21

Konsumption af rettighederne i Fællesskabet

1. De rettigheder, der er knyttet til en brugsmodel, udstrækker sig ikke til handlinger, der angår en af brugsmodellen dækket vare, efter at varen er bragt i omsætning i Fællesskabet af rettighedshaveren eller med dennes samtykke.

2. De rettigheder, der er knyttet til en brugsmodel, udstrækker sig derimod til handlinger, der angår en af brugsmodellen dækket vare, efter at varen er bragt i omsætning uden for Fællesskabet af rettighedshaveren eller med dennes samtykke.

KAPITEL V KUMULERET BESKYTTELSE, OPHØR OG UGYLDIGHED

Artikel 22

Kumuleret beskyttelse

1. En og samme opfindelse kan, samtidigt eller efterfølgende, være genstand for en patentansøgning og en brugsmodelansøgning.

2. Medlemsstaterne kan indføre bestemmelser, hvorefter en meddelt brugsmodel mister sin virkning, når der meddeles og offentliggøres et patent for den samme opfindelse.

3. Hvis medlemsstaterne ikke gør brug af den mulighed, der er omhandlet i stk. 2, træffer de passende foranstaltninger, således at rettighedshaveren i tilfælde af krænkelse af rettighederne ikke kan indlede successive søgsmål i forbindelse med hver af de to beskyttelsesordninger.

Artikel 23

Ophør

Brugsmodellen ophører:

a) ved udløbet af det tidsrum, der er fastsat i artikel 19

b) hvis rettighedshaveren giver afkald på brugsmodellen

c) hvis de afgifter, der er omhandlet i artikel 8, stk. 2, ikke er betalt til tiden.

Artikel 24

Ugyldighed

1. For at kunne imødekommes skal ansøgninger om ugyldigkendelse være begrundet med et af følgende forhold:

a) genstanden for brugsmodellen er ikke beskytbar efter bestemmelserne i artikel 3 til 7 i nærværende direktiv

b) brugsmodellen beskriver ikke opfindelsen på en måde, der er tilstrækkelig klar og fyldestgørende til, at en fagmand kan rekonstruere opfindelsen

c) genstanden for brugsmodellen strækker sig ud over indholdet af ansøgningen, som denne er indleveret

d) den meddelte beskyttelse er blevet udvidet.

2. Hvis ugyldighedsgrundene kun angår en del af brugsmodellen, afsiges ugyldigkendelsen i form af en tilsvarende begrænsning af brugsmodellen. Begrænsningen kan finde sted ved en ændring af kravene, beskrivelsen eller tegningerne.

KAPITEL VI AFSLUTTENDE BESTEMMELSER

Artikel 25

Gennemførelse

1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 31. december 1999. De underretter straks Kommissionen herom.

Når medlemsstaterne vedtager de i stk. 1 nævnte love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne tilsender Kommissionen de nationale bestemmelser, som de vedtager på det område, der er omhandlet i direktivet.

Artikel 26

Ikrafttrædelse

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 27

Modtagere

Dette direktiv er rettet til medlemsstaterne.